מיכל אקרמן פרקש

מיכל אקרמן פרקש (נולדה ב-30 במאי 1970) היא מחזאית, תסריטאית, במאית ומפיקה ישראלית.

ביוגרפיה
אקרמן פרקש נולדה בתל אביב. את הכשרתה האקדמאית החלה באוניברסיטת תל אביב שם למדה בימוי. בהמשך סיימה בהצטיינות את התואר הראשון במכללה למנהל. כחלק מהכשרתה המקצועית השתלמה בקורסים ובסדנאות רבות בהם: משחק מול מצלמה של רותי דייכס, משחק עם יורם לוינשטיין, כתיבה דרמטית בבית הספר לכתיבה בניהולו של יובל המון, כתיבה עם גורן אגמון, כתיבת סיפור עם רוברט מקי, דרמטורגיה עם אבישי מילשטיין, תסריטאות עם שבי גביזון וכן בכיתות אמן עם במאים מובילים.

אקרמן פרקש מתארת את עצמה בראיונות כמי שההטרדה המינית שעברה הובילה אותה לעבד את החוויה לעולם היצירה ולתסריט הקולנועי שכתבה לסרט "סדקים".

מיצירותיה 
בשנת 2013 העלה תיאטרון גבעתיים עיבוד שלה למחזה "בדמי ימיה", על פי הסיפור של ש"י עגנון, בבימוי של יוסי אלמוג. באותה שנה עלה עיבוד שלה לספר "התחלה של משהו יפה", שכתבה ליזי דורון, בבית הספר למשחק של יורם לוינשטיין.

בשנת 2015 כתבה את המחזמר "גולדי חזיות" בכיכובה של חני נחמיאס, שזכה במקום הראשון בתחרות חג המחזמר 2015.

בשנת 2016 הועלה המחזה המקורי פרי עטה, "לכודים", בתיאטרון הקאמרי, בהשתתפות מרינה שויף, נטלי עטיה ודן תורג'מן,, בבימויו של ניר ארז וכן עיבוד מוזיקלי ל"סיפור פשוט", על פי סיפורו של ש"י עגנון בכיכובו של ערן צור.

בשנת 2019 עלה במרכז סוזן דלל המופע "לא נגענו", אותו כתבה והפיקה.

בשנת 2017 עלה למסך הסרט שכתבה אקרמן פרקש, "סדקים", בכיכובם של צופית גרנט, שמואל וילוז'ני ושלומי קוריאט. הסרט זכה בביקורות מעורבות. מצד אחד יש שראו ובו סרט הסברה נגד הטרדה מינית, ומהצד השני עורר התנגדות מסוימת בשל ההתמקדות שלו בקושי שעוברת משפחתו של המטריד.

פעילות חברתית 
אקרמן פרקש משלבת את פעילותה כתסריטאית ומחזאית עם פעילות חברתית, בעיקר בתחום המגדר וכן עם בני נוער ועם קהילת יהודי אתיופיה. בשנת 2010 יזמה ופיתחה פרויקט לבני נוער שמטרתו קידום יצירות הווי יהודי לבני הנוער. במסגרת יוזמה זו כותבת ומפיקה מופעים של יוצרים כגון, ש"י עגנון, חיים נחמן ביאליק ובשביס זינגר. זאת, במטרה לעורר סקרנות ליוצרים הקלסיים שנשכחו עם השנים.

בשנת 2011, פיתחה ויזמה את מיזם "גבול", שמטרתו פיתוח מודעות לחוק מניעת הטרדה מינית; פעילות המיזם השתלבה בצה"ל, משטרת ישראל, הכנסת, משרד ראש הממשלה וכן בבנקים וחברות הייטק. כחלק מפעילותה נטלה חלק בוועדה מייעצת למשרד מבקר המדינה בכול הקשור להתנהלות רשויות מקומיות בהקשר לחוק מניעת הטרדה מינית.

קישורים חיצוניים 
 כתבה על ההצגה "לכודים" במעריב
 ראיון על ההצגה לכודים עם נטלי עטיה
 ביקורת על ההצגה לכודים
 בדמי ימיה - עיבוד לסיפור מאת שי עגנון. בהפקת תיאטרון גבעתיים בשנת 2013
 
 טליה לוין, "סדקים": הטרדה מינית היא אירוע שכל אחד מפרש אחרת, באתר Onlife, 16 במרץ 2019
 

מחזאיות ישראליות
מחזאים ישראלים
במאיות ישראליות
במאים ישראלים
מפיקות ישראליות
מפיקים ישראלים
תסריטאיות ישראליות
תסריטאים ישראלים
בוגרות תיכון עירוני י"ד (תל אביב)
בוגרי תיכון עירוני י"ד (תל אביב)
בוגרות אוניברסיטת תל אביב: החוג לתיאטרון
בוגרי אוניברסיטת תל אביב: החוג לתיאטרון
בוגרות המסלול האקדמי המכללה למינהל
בוגרי המסלול האקדמי המכללה למינהל
פעילות חברתיות ישראליות
פעילים חברתיים ישראלים
ישראליות שנולדו ב-1970
ישראלים שנולדו ב-1970